[**Draženko Celjak dobitnik Nagrade „Tibor Tóth“ za 2015.**](http://hidd.hr/2015/11/26/drazenko-celjak-dobitnik-nagrade-tibor-toth-za-2015/)

Hrvatsko informacijsko i dokumentacijsko društvo je na svečanosti koja se održala u prostoru Mađarskog kulturnog društva „Ady Endre“ u Martićevoj 8 u Zagrebu u srijedu 25.11.2015. dodijelila Nagrade „Tibor Tóth“ Draženku Celjaku.

On se istaknuo rezultatima rada povezanim s inicijativom otvorenog pristupa, a svojom ukupnom djelatnošću pridonosi razvitku informacijskih i dokumentacijskih znanosti i djelatnosti, prikupljanju, obradi, pohranjivanju, pretraživanju, upravljanju, prijenosu i diseminaciji dokumenata, podataka, informacija i znanja. Osobno je surađivao s Tiborom Tóthom na stvaranju i razvoju portala domaćih znanstvenih časopisa Hrčak, a ove je godine značajno pridonio i uspješnoj realizaciji projekta Dabar - Digitalni akademski arhivi i repozitoriji. Tako putem uspostave repozitorija u Dabru znanstvene ustanove dobivaju pouzdano, fleksibilno i spremno za rad okruženje za razvoj i održavanje zbirki digitalne građe kroz funkcionalnosti prikupljanja, trajne pohrane i diseminacije različitih digitalnih objekata.

Hrvatsko informacijsko i dokumentacijsko društvo ustanovilo je Nagradu „Tibor Toth“ u znak javnog priznanja koje se dodjeljuje stručnjacima i znanstvenicima mlađe i srednje generacije za značajan doprinos na području informacijskih znanosti i djelatnosti. Nagrada je nazvana imenom mr.sc. Tibora Totha, istaknutog hrvatskog informacijskog stručnjaka i znanstvenika koji je svojim radom unaprijedio i promicao informacijske znanosti i djelatnosti na opću dobrobit naše zajednice.

HID zahvaljuje svim kandidatima koji su bili predloženi za nagradu kao i stručnjacima i kolegama koji su prepoznali i predložili odlične kandidate za dodjelu nagrade. Svima njima, te posebno dobitniku Nagrade „Tibor Tóth“ Draženku Celjaku, HID želi puno profesionalnog i osobnog uspjeha u daljem životu i radu.

HID zahvaljuje Mađarskom kulturnom društvu „Ady Endre“, čiji je dugogodišnji zapaženi član bio i Tibor Tóth, na suradnji u organizaciji svečanosti dodjele nagrade.

Hrvatsko informacijsko i dokumentacijsko društvo

Zagreb, 26.11.2015